‘Nie ons beste vertoning met die bal’ – TembaKagiso Rabada het gister 14.25 lopies per boulbeurt teen Indië afgestaan. Foto: Aamir Qureshi/AFP. Die Proteas het gister met ŉ sterk boulaanval teen Indië gespog, tog het Lungi Ngidi, Kagiso Rabada, Anrich Nortjé en Wayne Parnell almal meer as 12 lopies per boulbeurt afgestaan. Hulle het veral met hul lengte gesukkel en spelers soos KL Rahul en Suryakumar Yadav het behoorlik munt uit die Suid-Afrikaners se wisselvallige boulwerk geslaan. Yadav het net 18 aflewerings nodig gehad om sy vyftigtal aan te teken en hy is uiteindelik vir 61 uitgehaal – sy beurt het vyf viere en vyf sesse ingesluit. As dit nie vir die skitterende Keshav Maharaj (4-23-2) was nie, sou ŉ teiken van 250 seker nie te vergesog wees nie. “Dit was nie ons beste vertoning met die bal nie. Die toestande was nou ŉ bietjie anders as in die eerste T20-wedstryd (toe die Proteas met hul telling op 9/5 gesteier het) en ons moes beter daarby aangepas het,” het Bavuma na afloop van die wedstryd gesê. Volgens die Proteas se witbalkrieketkaptein sal die span in die toekoms hul wedstrydplan beter moet uitvoer, terwyl aanpasbaarheid ook hoog op die besprekingsagenda by die volgende spanvergadering sal wees. Die Protea-kolwers moes dus uit die staanspoor reeds ŉ opdraande stryd voer, maar Bavuma se swak spelpeil beteken dat hulle gereeld Everest moet uitklim. Die beleërde kaptein is vir sy tweede agtereenvolgende nulletjie uitgehaal toe Virat Kohli hom in die tweede boulbeurt van Arshdeep Singh se boulwerk uitgevang het. David Miller het egter gewys dat die Suid-Afrikaners se middelorde-kolwers met die beste ter wêreld kan saamgesels en hy het 106 onoorwonne lopies van slegs 47 aflewerings gemoker. Appreciation all around for David Miller. ???????? But it's #TeamIndia who win the second #INDvSA T20I to take an unassailable lead in the series. ???? ???? Scorecard ???? https://t.co/58z7VHliro pic.twitter.com/ShKkaF0inW — BCCI (@BCCI) October 2, 2022 Hy het saam met Quinton de Kock – wat later in die beurt net soos Austin Powers sy mojo teruggekry het – ŉ pragvennootskap van 174 lopies om die vierde paaltjie geniet. As die Proteas ’n beter grondslag vir die kragtige Miller gelê het, kon dinge dalk anders uitgedraai het. “David het ’n merkwaardige beurt gespeel en hy het vir almal gewys waarom hy as een van die beste T20-spelers ter wêreld gereken word. Sy beurt het boonop ook vir ’n welkome selfvertroue-inspuiting gesorg.” Oudergewoonte het Singh en Deepak Chahar se akkurate naatboulwerk vir hoofbrekens gesorg, maar toestande het later gunstiger vir kolfwerk geword. Die laaste T20-wedstryd van die reeks word môre in Indore beslis.